**Sonetul petalelor toamnei**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Că mâine-i echinocțiu, mi-amintește

De-o altă toamnă: cea în care-a fost

Să îmi aleg o stea ce strălucește

Și are-n cerul meu același rost:

Când o privesc, în gânduri îmi răsare

Un trandafir ce-mi cere să mai scriu

Așa cum o făceam, cu adorare

Și încântat de tonu-i sidefiu.

În voce are cântul unei stele

Pe care, de-l auzi, nu-l poți uita,

Căci este dintre cânturile-acele

Ce le îngână-n vis iubirea mea.

E toamnă iar, dar eu îmi amintesc

Doar toamna cu petale ce-mi zâmbesc.